b'\n_START_ARTICLE_\nGul flatd\xc3\xb8gnflue\n_START_SECTION_\nVoksne (imago)\n_START_PARAGRAPH_\nKroppen er 10-14\xc2\xa0millimeter lang. Tydelig gul p\xc3\xa5 farge. Vingene er trekantet og holdes rett opp og ut fra kroppen i hvile. \xc3\x85renettet i framkanten av vingene er gult og m\xc3\xb8rkere lengre bak. Lengst bak p\xc3\xa5 bakkroppen er det to haletr\xc3\xa5der (cerci).\n_START_SECTION_\nNymfer/larver\n_START_PARAGRAPH_\nNymfene er mellom 10-14\xc2\xa0millimeter lange og har en flat kroppsform med tre haletr\xc3\xa5der. De har utvendige gjeller p\xc3\xa5 bakkroppen og Beina og s\xc3\xa6rlig l\xc3\xa5rene (coxa) er store og kraftige.\n_START_SECTION_\nLevevis\n_START_PARAGRAPH_\nGul flatd\xc3\xb8gnflue finnes i ferskvann, i og ved sm\xc3\xa5 bekker og st\xc3\xb8rre elver med rasktstr\xc3\xb8mmende vann og steinbunn. _NEWLINE_Gul flatd\xc3\xb8gnflue lever mesteparten av sitt liv som larver eller nymfer._NEWLINE_Eggene slippes av hunnen ned p\xc3\xa5 vannoverflaten. De synker straks til bunnen.  Nymfene lever av organisk materiale, som alger eller r\xc3\xa5tnende planter. Men ogs\xc3\xa5 av andre mindre dyr eller fiskeegg. _NEWLINE_Gul flatd\xc3\xb8gnflue tilh\xc3\xb8rer gruppen insekter med ufullstendig forvandling, som betyr at den ikke har et puppestadium mellom nymfestadiet og \xc2\xabFluestadiet\xc2\xbb (imago). D\xc3\xb8gnfluenes livssyklus er enest\xc3\xa5ende i dyreriket p\xc3\xa5 grunn et mellomstadie kalt subimago som ingen andre kjente insektsgrupper gjennomg\xc3\xa5r. Fluefiskere kaller dette stadiet for dun (engelsk)._NEWLINE_De voksne flyr fra juni til juli. De voksne kan ikke ta til seg f\xc3\xb8de eller fuktighet som voksne individer. Hanner lever sjelden mer enn ett d\xc3\xb8gn.'